Omnibus presentes litteras inspecturis, H. decani Autissiod. officialis, salutem in Domino. Scire volumus universis quod, cum Maria, filia bone memorie Theobaldi de Avineau, canonicos Sancti-Mariani coram nobis in causam traxisset super censu nemoris de Montaillemer quem ad se pertinere dicebat, et dicti canonici respondere nollent eidem, nisi maritus ejus corporaliter compareret, diem utrique parte assignavimus, in qua die Pontius, maritus ejus, comparuit et se ratum habiturum quicquid uxor ejus super eadem causa faceret fiduciavit. Tandem, post multas allegationes hinc inde propositas, prius utroque consilio bonorum virorum in venerabilem virum Arnulphum, abbatem Sancti-Petri; fratrem Robertum Abolam, canonicum Sancti-Mariani et Angenulphum, cantorem de Braio compromisit. Quorum arbitrio predicta M. censum illum, et si quam aliam querelam contra predictos canonicos usque ad illam diem habere videbatur, receptis ab eis viginti tribus solidis, quitavit. Hanc quoque quitationem filius ejus Stephanus concessit et laudavit. In cujus rei testimonium, de voluntate et assensu partium, predictus abbas et ego H. decani Autisiodorensis officialis, presentes litteras sigillorum nostrorum impressione fecimus roborari. Actum, anno Gracie Mº CCº quarto-decimo.